મેં ચીનુભાઇને નમસ્કાર કરીને મારી ઓળખાણ આપેલી- ‘ હું નવીન બેન્કર- દેવિકા ધ્રુવનો ભાઈ’. ચીનુભાઇએ કહ્યું હતું-‘ નવીનભાઈ, તમારે દેવિકાબેનનો ઉલ્લેખ કરવાની જરૂર નથી. મને યાદ છે હ્યુસ્ટનની મારી મુલાકાતનો અહેવાલ તમે લખેલો અને ફોટા પણ મારા પાલડીના નિવાસસ્થાને પોસ્ટથી મોકલી આપેલા.’. એ પછી તો તેમની સાથે ઘણી વાતો થયેલી અને હું, શોભિત દેસાઇ અને ચીનુભાઇ તેમની કારમાં, ટાઉનહોલ સામે,લક્કડીયા પુલના છેડે, ગલીમાં આવેલી કોઇ હોટલમાં, તેમની રૂમમાં ગયેલા. ત્યાં એ બન્ને ગઝલકારો ફ્રેશ થયા, ચાહ અને સેન્ડવીચનો ઓર્ડર આપ્યો અને થોડીવાર પછી અમે ત્રણે ય, પાછા સમ્મેલનમાં પહોંચી ગયા હતા.